Lukio

Lukio, vanhalta nimeltään kymnaasi (), on useissa Euroopan maissa yleissivistävä ja vapaaehtoinen toisen asteen oppilaitos, jonne on mahdollista pyrkiä suoritettuaan peruskoulun. Lukiokoulutuksessa on mahdollista suorittaa ylioppilastutkinto ja siten valmistua lukiosta ylioppilaaksi. Tavanomaisesti opiskelijat osallistuvat ylioppilaskirjoituksiin, mutta lukion oppimäärän voi suorittaa ilmankin. Silloin opiskelija saa vain lukion päättötodistuksen. Lukio antaa valmiudet jatkaa opintoja korkea-asteella eli yliopistoissa ja ammattikorkeakouluissa.

Varttuneemmalla iällä suoritettavaa lukiokoulutusta kutsutaan aikuislukioksi tai iltalukioksi.

Lukiokoulutus maittain

Ruotsi 
Ruotsissa ei nykyään ole varsinaisesti erillisiä lukioita (gymnasium), sillä lukiot ja ammattioppilaitokset yhdistettiin 1970-luvulla yhdeksi koulumuodoksi nimeltään gymnasieskola.

Suomi 

Suomessa toisen asteen koulutus jakautuu lukio- ja ammattikoulutukseen. Vajaa puolet ikäluokasta käy lukion, jonka suorittaminen kestää 2-4 vuotta, tavallisimmin 3. Lukiokoulutus on nykyisin kurssimuotoista. Kurssimuotoisuuteen siirtyminen alkoi 1990-luvulla. Lukion kurssimuotoisuuteen liittyy tavallisesti luokattomuus, mutta aivan mahdoton ei ole myöskään kurssimuotoinen luokallinen lukio. Sellaisia ovat steinerlukiot. Lukion oppimäärän suorittamiseen vaaditaan 75 kurssin läpäiseminen tai 150 opintopistettä, ja ylioppilastutkintotodistuksen saamiseksi täytyy suorittaa hyväksytysti sekä lukion oppimäärä että ylioppilastutkinto, jonka yrittää suorittaa reilu valtaosa lukiolaisista. Lukioita on Suomessa runsaat 300.

Rinnakkaiskoulujärjestelmässä, josta Suomessa siirryttiin peruskoulujärjestelmään asteittain vuosien 1972–1981 uudistuksessa lukio ja sitä edeltänyt keskikoulu muodostivat yhdessä oppikoulun. Lisäksi oli muutama erillinen lukio. Tuolloin lukio oli linjajakoinen. Lukioon, joka oli keskikoulun kanssa samaa koulua, ei ollut pääsykokeita, vaan keskikoulun, jonne oli pääsykokeet, käytyään oli automaattisesti oikeutettu siirtymään lukioon.

Yhdysvallat 
Yhdysvalloissa kuten osassa muistakin englanninkielisistä maista esimerkiksi Suomen lukiota ja Ruotsin aiempaa gymnasiumia suurelta osin vastaava oppilaitos on high school. Vaikka "high school" tarkoittaa kirjaimellisesti "korkeaa koulua", high school ei ole korkeakoulu vaan perusopetuksen ja korkeaopetuksen välinen koulu.

Katso myös
 International Baccalaureate – kansainvälinen lukiokoulutus
 Lukiovertailu
 Kymnaasi
 Koulutus
 Ammattioppilaitos
 Ammattikorkeakoulu
 Yliopisto
 Lukio Suomessa
 Oppikoulu

Lähteet

Aiheesta muualla